B4-0496, 0500, 0522 και 0551/96

Ψήφισμα σχετικά με το φράγμα του Bakun

Το Ευρωπαϊκό Κοινοβούλιο,

A. έχοντας υπόψη την απόφαση της κυβερνήσεως της Μαλαισίας να επιταχύνει την κατασκευή της αμφιλεγόμενης υδροηλεκτρικής μονάδας του Bakun στο Sarawak της Ανατολικής Μαλαισίας,

Β. λαμβάνοντας υπόψη ότι τα έργα αποδάσωσης και τα κατασκευαστικά έργα έχουν ήδη αρχίσει,

Γ. λαμβάνοντας υπόψη ότι έχει επανειλημμένα εκφράσει την ανησυχία του για την αποδάσωση των τροπικών περιοχών και την παραβίαση των δικαιωμάτων των αυτόχθονων κοινοτήτων στο Sarawak, και ιδίως τα ψηφίσματά του της 8ης Ιουλίου 1988 σχετικά με τις καταστροφικές συνέπειες της αποδάσωσης μεγάλης κλίμακας στο περιβάλλον του Sarawak (Ανατολική Μαλαισία) ((ΕΕ C 235, 12.9.1988, σελ. 196)) και της 27ης Μαΐου 1993 σχετικά με την κατάσταση των ανθρωπίνων δικαιωμάτων στο Sarawak και το μορατόριουμ για την απαγόρευση εισαγωγών τροπικής ξυλείας και προϊόντων της από το Sarawak της Μαλαισίας ((ΕΕ C 176, 28.6.1993, σελ. 158)),

Δ. λαμβάνοντας υπόψη ότι το 1990 η μαλαισιανή κυβέρνηση είχε αποφασίσει να εγκαταλείψει το σχέδιο κατασκευής της υδροηλεκτρικής μονάδας στο Bakun, δηλώνοντας τότε ότι αυτή ήταν η μεγάλη θυσία της Μαλαισίας προς όφελος του περιβάλλοντος,

E. λαμβάνοντας υπόψη ότι η απόφαση αυτή ανακλήθηκε το 1993, παρά την μαζική αντίθεση της κοινής γνώμης για την πραγματοποίηση του έργου αυτού στη Μαλαισία,

ΣΤ. επισημαίνοντας ότι το Bakun θα είναι η μεγαλύτερη υδροηλεκτρική μονάδα της Νοτιοανατολικής Ασίας, και το φράγμα του ένα από τα υψηλότερα του κόσμου, με τεχνητή λίμνη που θα καλύπτει έκταση 70.000 εκταρίων (δηλ. επιφάνεια μεγαλύτερη από τη Σιγκαπούρη),

Ζ. επισημαίνοντας ότι 8.000 έως 10.000 αυτόχθονες θα υποχρεωθούν να εγκαταλείψουν τις εστίες τους εξ αιτίας της κατασκευής του φράγματος, και ότι η επανεγκατάστασή τους δεν είναι εξασφαλισμένη,

H. λαμβάνοντας υπόψη ότι η αποδάσωση στην περιοχή όπου θα κατασκευασθεί το φράγμα έχει ήδη αρχίσει, και ότι εκφράζονται σοβαρές ανησυχίες ως προς:

- την απώλεια βιοποικιλότητας την οποία συνεπάγεται η καταστροφή μιας τόσο μεγάλης έκτασης τροπικού δάσους[semigr ]

- τις συνέπειες που θα έχει για τις μετά το φράγμα περιοχές η κατασκευή φράγματος σε ένα τόσο εκτεταμένο ποτάμιο σύστημα, συμπεριλαμβανομένων των συνεπειών για τους παραποτάμιους οικοτόπους και ιχθυοτόπους,

- την κατασκευή του φράγματος σε σεισμοπαθή περιοχή, και ότι οι προειδοποίησεις σχετικά με ενδεχόμενη σεισμική δραστηριότητα οφειλόμενη στο ίδιο το φράγμα δεν έχουν ληφθεί επαρκώς υπόψη,

Θ. λαμβάνοντας υπόψη ότι έχουν ανακύψει σοβαρά προβλήματα σχετικά με την οικονομική βιωσιμότητα του σχεδίου της υδροηλεκτρικής μονάδας του Bakun[semigr ] ότι οι μελέτες σκοπιμότητας οι σχετικές με το έργο, δεν είναι διαθέσιμες βάσει του Νόμου περί Κρατικού Απορρήτου και επομένως παραμένουν εκτός δημοσίου ελέγχου,

Ι. λαμβάνοντας υπόψη ότι η Αξιολόγηση των Περιβαλλοντικών Επιπτώσεων (ΑΠΕ) έχει διαιρεθεί σε τέσσερα ξεχωριστά τμήματα, και ότι τα έργα πρόκειται να αρχίσουν προτού ολοκληρωθούν όλα τα τμήματα της διαδικασίας αξιολόγησης,

ΙΑ. λαμβάνοντας υπόψη ότι η διαδικασία έγκρισης της ΑΠΕ δεν προβλέπει καμία προηγούμενη συμμετοχή του κοινού ή δημόσιο διάλογο,

ΙΒ. λαμβάνοντας υπόψη ότι η ομοσπονδιακή κυβέρνηση της Μαλαισίας έχει μεταβιβάσει όλη την ευθύνη για τη διεξαγωγή Αξιολόγησης Περιβαλλοντικών Επιπτώσεων (ΑΠΕ) στην κυβέρνηση της Πολιτείας του Sarawak, απόφαση που παραβιάζει τις κανονικές διαδικασίες ΑΠΕ,

IΓ. λαμβάνοντας υπόψη ότι ορισμένες ευρωπαϊκές εταιρίες έχουν, κατά τα φαινόμενα, εκδηλώσει ενδιαφέρον για επενδύσεις στο έργο αυτό, ή σχεδιάζουν να υποβάλουν προσφορές για συμβάσεις έργων,

Το Ευρωπαϊκό Κοινοβούλιο,

1. καλεί τις αντιπροσωπείες της Επιτροπής στη Νοτιοανατολική Ασία να παρακολουθούν στενά την πολεμική που έχει ξεσπάσει με αφορμή τη σχεδιαζόμενη κατασκευή του φράγματος του Bakun[semigr ]

2. καλεί την Επιτροπή να επανεξετάσει τις επιπτώσεις που θα έχει το τεράστιο αυτό υδροηλεκτρικό έργο επί των προγραμμάτων που υποστηρίζει στο Sarawak, και ειδικότερα εκείνων που αφορούν την προστασία των δασών και τη διαρκή διαχείριση του δασικού πλούτου[semigr ]

3. καλεί τη Διάσκεψη των Μερών που έχουν προσυπογράψει τη Σύμβαση για τη Βιοποικιλότητα να εξετάσουν κατά πόσον η κατασκευή του υδροηλεκτρικού φράγματος του Bakun παραβιάζει το πνεύμα και το γράμμα της Σύμβασης για την Βιοποικιλότητα[semigr ]

4. καλεί την κυβέρνηση της Πολιτείας του Sarawak να μεριμνήσει ώστε όλες οι σχετικές πληροφορίες, συμπεριλαμβανομένων των ΑΠΕ και των προτάσεων επανεγκατάστασης, να βρίσκονται πλήρως στη διάθεση κάθε ενδιαφερομένου, και να δεσμευθεί με τη διεξαγωγή πλήρους διαδικασίας διαβούλευσης με όλους του εκπροσώπους των αυτόχθονων κοινοτήτων που πλήττονται λόγω της κατασκευής του φράγματος του Bakun[semigr ]

5. προτρέπει τους υποψήφιους ευρωπαίους επενδυτές και τις ενδιαφερόμενες κατασκευαστικές εταιρίες να λάβουν σοβαρά υπόψη τη συμμετοχή τους στο σχέδιο ενόψει των ενδεχόμενων καταστροφικών οικολογικών και κοινωνικών επιπτώσεών του[semigr ]

6. καλεί την Επιτροπή και τα κράτη μέλη να προωθήσουν κώδικες συμπεριφοράς για όλες τις ευρωπαϊκές εταιρίες που ασκούν δραστηριότητες σε τρίτες χώρες[semigr ]

7. καλεί το Διοικητικό Συμβούλιο του Διεθνούς Οργανισμού Τροπικής Ξυλείας (ITTO) να εκτιμήσει τον αντίκτυπο που θα έχει το έργο αυτό στη δέσμευση του Sarawak να προωθήσει την αυτοσυντηρούμενη διαχείριση των δασών του[semigr ]

8. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, την Επιτροπή, τις κυβερνήσεις των κρατών μελών, το Διοικητικό Συμβούλιο του Διεθνούς Οργανισμού Τροπικής Ξυλείας (ΙΤΤΟ), την ομοσπονδιακή κυβέρνηση της Μαλαισίας και στην κυβέρνηση της Πολιτείας του Sarawak.